Ministerul Educației a anunțat că va acorda un nou tip de burse pentru elevi, în valoare de 300 de lei pe lună. Banii vor fi oferiți pentru a încuraja școlarii să obțină rezultate bune și pentru a-și îmbunătăți notele.
Începând cu anul școlar 2024-2025, elevii din România vor beneficia de un nou tip de bursă, și anume cea de reziliență. Cei 300 de lei vor fi livrați lunar școlarilor, însă doar dacă sunt respectate anumite condiții.
Aceasta este văzută drept o formă de a stimula elevii să obțină rezultate mai bune la învățătură. Bursa va fi acordată celor care au media anuală peste 7 și care sunt în primii 30 la sută privind rezultatele școlare.
Prin urmare, cei 300 de lei pot fi obținuți de elevii din unitățile de învățământ care au medii între 7 și 9,50, dacă se numără în acest procent de 30%. „Pentru elevii de clasa a V-a se va lua în considerare media primelor două intervale de învățare din anul școlar în curs.
Pentru elevii din clasa a IX-a se va lua în considerare media de admitere la liceu”, a menționat ministrul Educației, Ligia Deca, în luna martie, atunci când a vorbit pentru prima dată despre acest proiect de lege, potrivit edupedu.ro.
Pentru a primi banii, elevii trebuie să respecte anumite condiții. Concret, cei care au mai mult de zece absențe nemotivate pe parcursul anului școlar nu vor primi bursa de reziliență, conform Ministerului Educației.
Mai mult, pentru a primi bursa, școlarii trebuie să aibă media 10 la purtare sau calificativul foarte bine la finalul anului școlar precedent. Aceleași reguli trebuie respectate și de școlarii care beneficiază de burse de excelență, de merit, sociale sau tehnologice.
Dacă într-o clasă nu sunt respectate condițiile stabilite prin metodologia-cadru, iar numărul elevilor care se încadrează în această categorie este mai mic, bursele vor fi acordate într-un procent mai mic de 30 la sută. Amintim că bursele elevilor din învățământul preuniversitar sunt date din bugetul Ministerului Educației.
În articolul 108, alin (4) se specifică faptul că „bursa de reziliență și bursa de merit reprezintă forme de stimulare a elevilor, în vederea obținerii progresului în învățare și a performanţei școlare.”